Ministerul Apărării Naţionale (MApN) a anunţat miercuri că a fost semnat un prim contract cu o companie italiană pentru achiziţia de platforme de transport pe roţi, echipamente care vor intra în înzestrarea Armatei României, scrie Agerpres.

Documentul a fost semnat marţi de locţiitorul şefului Departamentului pentru armamente şi reprezentantul operatorului economic IVECO Defence Vehicle SPA din Italia, potrivit unui comunicat al MapN.

Acest contract subsecvent are o valoare de peste un miliard de lei, fără TVA, se va derula pe o durată de 4 ani şi prevede achiziţia unui număr de 942 de platforme.

"Furnizorul are obligaţia ca produsele livrate în baza contractului subsecvent să fie realizate în facilităţi integrate în industria de profil din România, în conformitate cu Planul de realizare a capabilităţilor privind nivelul de implicare a industriei naţionale în realizarea produselor şi asigurarea suportului logistic integrat pe toată durata de viaţă a acestora", arată ministerul.

Valoarea obligaţiei de compensare asumată de furnizor (offset) este de cel puţin 80% din valoarea, fără TVA, a contractului.

"Capabilităţile privind nivelul de implicare a industriei naţionale în realizarea produselor se vor realiza în baza acordului de compensare, ce se va încheia de către IVECO Defence Vehicle SPA Italia cu OCATS (Oficiul de Compensare pentru Achiziţii de Tehnică Specială) în baza OUG nr. 189/2002", menţionează MapN.

Conform comunicatului, acordul cadru prevede, în total, cumpărarea a 2.902 platforme de transport pe roţi în diverse configuraţii.

Editor web: Liviu Cojan